b'\n_START_ARTICLE_\nTokamak\n_START_PARAGRAPH_\nTokamak je naprava, ki proizvaja toroidno (v obliki napihnjene zra\xc4\x8dnice) magnetno polje za omejevanje plazme. To je ena od ve\xc4\x8d vrst naprav za magnetno omejevanje in je trenutno vodilni kandidat za proizvodnjo fuzijske energije. Izraz tokamak je transliteracija ruskega izraza \xd0\xa2\xd0\xbe\xd0\xba\xd0\xb0\xd0\xbc\xd0\xb0\xd0\xba, ta pa prihaja iz besedne zveze\xc2\xa0\xc2\xbb\xd1\x82\xd0\xbe\xd1\x80\xd0\xbe\xd0\xb8\xd0\xb4\xd0\xb0\xd0\xbb\xd1\x8c\xd0\xbd\xd0\xb0\xd1\x8f \xd0\xba\xd0\xb0\xd0\xbc\xd0\xb5\xd1\x80\xd0\xb0 \xd1\x81 \xd0\xbc\xd0\xb0\xd0\xb3\xd0\xbd\xd0\xb8\xd1\x82\xd0\xbd\xd1\x8b\xd0\xbc\xd0\xb8 \xd0\xba\xd0\xb0\xd1\x82\xd1\x83\xd1\x88\xd0\xba\xd0\xb0\xd0\xbc\xd0\xb8\xc2\xab\xc2\xa0(toroidna komora z magnetnimi tuljavami). V 50. letih 20. stoletja sta ga izumila Igor Jevgenjevi\xc4\x8d Tamm in Andrej Dimitrijevi\xc4\x8d Saharov._NEWLINE_Zna\xc4\x8dilnosti tokamaka sta azimutna (rotacijska) simetrija in uporaba toka plazme za ustvarjanje spiralne komponente magnetnega polja, ki je potrebna za stabilno ravnovesje. Podobna toroidna naprava za magnetno omejevanje, stelarator, ima petkratno rotacijsko simetrijo, pri tem pa vsa omejujo\xc4\x8da magnetna polja proizvajajo zunanje tuljave z neznatnim tokom, ki te\xc4\x8de skozi plazmo.\n_START_SECTION_\nZgodovina\n_START_PARAGRAPH_\nRaziskave jedrske fuzije so se opravljale \xc5\xbee med drugo svetovno vojno, vendar so bile zaupne narave v skrivnih programih. \xc5\xa0ele leta 1955 jim je bila po Mednarodni konferenci o miroljubni uporabi atomske energije Zdru\xc5\xbeenih narodov ta zaupnost odstranjena, da so lahko znanstveniki iz razli\xc4\x8dnih dr\xc5\xbeav lahko sodelovali med seboj._NEWLINE_Leta 1968 so na tretji Mednarodni koferenci o fiziki plazme in raziskovanju nadzorovanega zlivanja jeder pod okriljem Mednarodne agencije za jedrsko energijo v ruskem mestu Novosibirsk ruski znanstveniki objavili, da so v napravi tokamak dosegli temperaturo elektrona preko 1 keV (1 elektronvolt je enakovreden 11605 kelvinom). To je presenetilo britanske in ameri\xc5\xa1ke znanstvenike, ki so bili \xc5\xa1e dale\xc4\x8d od tega dose\xc5\xbeka. Ostali so skepti\xc4\x8dni do potrditev z laserskim razpr\xc5\xa1evanjem, ki je potrdil prvotne meritve temperature._NEWLINE_Ker je bila ta zmogljivost veliko bolj\xc5\xa1a od ostalih takratnih naprav, je ve\xc4\x8dina raziskovalnih programov jedrskega zlivanja za\xc4\x8dela uporabljati tokamake. Tokamak ostaja najbolj obetajo\xc4\x8da naprava za ustvarjanje energije iz jedrskega zlivanja, ki se odra\xc5\xbea v zasnovi naprave naslednje generacije, ITER.'